Կետի Կոտի

Կետի Կոտի (the chains are cut, շղթաները կտրված են), Սուրինամում ստրկության վերացման օրվան նվիրված տոն։ Նշվում է հունիսի 30-հուլիսի 1-ը։ Այդ օրն անց է կացվում Maspasi կամ Prisiri տոնական փառատոնը։ Վերջերս տոնն ստացել է պաշտոնական «Ազատների օր» անվանումը։ «Հոլանդական թոփ-100 ավանդույթների» շարքում այս տոնը 58-րդ տեղում է։

Պատմություն 
Ստրկությունը Սուրինամում և Նիդերլանդական Անտիլներում վերացել է 1863 թվականի հուլիսի 1-ին։ Սակայն ստրուկներն իրական ազատություն են ստացել միայն 1873 թվականին, այսպես կոչված տասնամյա անցումային շրջանից հետո, որի ընթացքում ստրուկներն ստիպված էին աշխատել նույն պլանտացիաներում, չնայած չէին ենթարկվում կտտանքների։ Անցումային շրջանի ավարտից հետո, 1873 թվականին, նախկին շատ ստրուկներ թողել են պլանտացիաներն ու տեղափոխվել Պարամարիբո քաղաք։

Կետի Կոտին Սուրինամում 
Կետի Կոտի տոնը Սուրինամում անց է կացվում ստրկության վերացումից հետո ամեն տարի։ Այն կոչվում է Ազատների օր և վեր է ածվել ոչ թե միայն ստրուկների ժառանգների, այլ` համընդհանուր տոնի։ Մայրաքաղաքում անց է կացվում գունագեղ փառատոն` շքերթով, որի մասնակիցները կրում են ավանդական հագուստ։

Կետի Կոտին Նիդերլանդներում 
Նիդերլանդների Կրեոլները, աֆրո-սուրինամցիներն ու աֆրո-անտիլցիները ևս հուլիսի 1-ին նշում են այս տոնը։ Ամստերդամի Օստերպարկերսում 2002 թվականի հուլիսի 1-ին տեղադրվել է Ազգային հուշարձան` նվիրված ստրկության վերացմանը։ 2013 թվականին ստրկության վերացման առթիվ հուշարձան է տեղադրվել նաև Ռոտերդամում։ Նիդերլանդներում Կետի Կոտի տոնը պաշտոնապես նշվում է 2009 թվականից։

Ծանոթագրություններ

Արտաքին հղումներ 
 Het Nationaal Instituut Nederlands Slavernijverleden en Erfenis
 Erfgoed van de Week | Verbroken ketenen

Ստրկություն
Տոներ ըստ երկրի